Skattedirektoratet, juridisk avdeling

|  |  |
| --- | --- |
| v. Stein Carlsen  | U.off. offl. § 13, sktfvl. § 3-1 |

# Høringsmerknader fra Skatteetaten v. divisjon Innsats - merverdiavgiftsfritak for elektroniske publikasjoner

### Bakgrunn for brevet

Skattedirektoratet sendte den 19. desember 2018 utkast til forslag til regler om "Merverdiavgiftsfritak for elektroniske publikasjonar" på høring (elarknr. 2016/22142). Skatteetaten ved divisjon Innsats har ikke fått forslaget formelt på høring. Juridisk stab Innsats oversender imidlertid likevel noen merknader til høringsnotatet. Frist for oversendelse til Skattedirektoratet er satt til 15. februar 2019.

### Ad "abonnementsordningar med avgiftspliktige og avgiftsfrie ytingar"

Skattedirektoratet foreslår en forenklet avgiftshåndtering for aktører som selger samleabonnement som inneholder flere elektroniske publikasjoner. Dersom abonnementet omfatter et eller flere element som ikke er fritatt, foreslås det at hele abonnementet faktureres med merverdiavgift. Videre fremgår det at "Ved å halde slike samleabonnement utanfor fritaket oppnår ein ei forenkla avgiftshandsaming, samt at reglane vert like for elektroniske nyheitstenester og elektroniske utgåver av tidsskrift."

Det fremgår av direktoratets prinsipputtalelse av 23. februar 2016 "Meirverdiavgiftslova § 6-2 - Fritak for elektroniske nyheitstenester" – Skattedirektoratets fellesskriv til skattekontorene av 26. februar 2016 at:

"Nyheitsbaserte tv-kanalar kan bli omsette som del av ein pakke med fleire andre tv-kanalar. Skattedirektoratet legg til grunn at seljaren av slike kanalpakkar må splitte fakturaen når salet omfattar kanalar som skal seljast med ulike meirverdiavgiftssatsar. Hovudsaklegheitskriteriet vil ikkje gjelde i slike tilfelle."

Tilsvarende fremgår også tilnærmet ordrett av høringsnotatet under omtalen av gjeldende rett. Vi har forstått avgrensningen av gjeldende fritak for elektroniske nyhetstjenester når det gjelder TV-kanalpakker slik, at den enkelte kanalen i kanalpakken må vurderes for seg når det gjelder kravet om at kanalen hovedsakelig inneholder nyhetstjenester (og dermed er omfattet av fritaket). Dette er også lagt til grunn i praksis fra Skatteetaten.

Slik vi forstår forslag til nytt annet ledd i mval § 6-2, innebærer forslaget at TV-kanalpakkene skal faktureres med merverdiavgift i sin helhet dersom en kanal i kanalpakken ikke omfattes av fritaket i mval. § 6-2 første ledd. I lys av det som er sagt over, vil dette innebære en innsnevring av fritaket, og dette bør etter vår oppfatning fremgå klart av lovproposisjonen. Vi mener at følgen av forslaget for TV-kanalpakkene bør utdypes nærmere i lovforslaget, slik at det fremgår klart at dette er en tilsiktet virkning av forslaget.

Videre følger det av høringsnotatet at fritaket skal avgrenses mot tilfeller der fritatte elektroniske publikasjoner omsettes sammen med varer eller tjenester som ikke er fritatt for merverdiavgift. Vi oppfatter sistnevnte til å omfatte mer enn samleabonnement, idet ordlyden er vid og dekker alle type varer og tjenester. Det bør derfor etter vårt syn presiseres om dette skal anses som en og samme avgrensning, eller om fritaket skal avgrenses både når det gjelder samleabonnement og for andre varer og tjenester. Det fremstår videre uklart hvilke tilfeller man tenker på ift. at elektroniske nyhetstjenester kan omsettes sammen med varer og/eller tjenester. Vi anbefaler at det gis eksempler på hva det siktes til.

### Ad gjeldende rett – avgrensing av fritaket for elektroniske nyhetstjenester

Under beskrivelsen av gjeldende rett i høringsnotatet fremgår det at:

"Elektroniske nyheitstenester er i meirverdiavgiftsforskrifta § 6-2-1 definert slik:

"Med elektroniske nyhetstjenester menes elektroniske tjenester som:

a) i hovedsak inneholder en bred dekning av nyhets- og aktualitetsstoff""

I høringsnotatet er fritaket for elektroniske tidsskrift beskrevet slik at det er "avgrensa til å gjelde for omsetning av tidsskrift som hovudsakleg (minst 80 %) vert omsette til faste abonnentar eller hovudsakleg vert delt ut til foreiningsmedlemmer."

Både tidligere Skatt øst og tidligere SFS (divisjon Innsats avdeling Storbedrift) har hatt flere saker til behandling som gjelder omsetning av TV-kanalpakker, og sistnevnte avga en veiledende uttalelse den 30. mai 2016 vedrørende praktiseringen av fritaket for elektroniske nyhetstjenester i mval. § 6-2 med tilhørende forskrift. Det ble her lagt til grunn at minst 80 % av innholdet i den enkelte tv-kanal må være nyhets- og aktualitetsstoff for å komme inn under fritaket. Bransjen har etter vår kjennskap i stor grad ikke innrettet seg etter uttalelsen, og dette har ledet til flere saker. Spørsmålet i sakene har vært om "i hovedsak" i mvaf. § 6-2-1 bokstav a skal forstås som mer enn 50 % eller minst 80 %.

Avdeling Storbedrift har spilt inn at man anser det som fordel dersom det i lovproposisjonen presiseres hvordan "i hovedsak" i mvaf. § 6-2-1 bokstav a skal forstås. Etter vårt syn er det nærliggende at dette skal forstås som minst 80 %, på samme måte som "hovedsakelig" i mval. § 6-3 første ledd er presisert til 80 % i mva-forskriftens § 6-3-3 første ledd. Det bør i så fall fremgå at dette er en presisering av gjeldende rett, og ikke en innstramming/innsnevring av fritaket. Bakgrunnen for denne anmodningen om presisering er at dagens forskriftsregulering åpner for motsetningsvise tolkninger, og har som en følge av dette generert flere saker som følge av uklar rettstilstand. Det er derfor etter vårt syn behov for å klargjøre innholdet av hva som menes med "i hovedsak" i mvaf. § 6-2-1 bokstav a.

|  |
| --- |
| Med hilsen |
| Trine Øhlschlagel |
| Seniorskattejurist |
| Innsats, juridisk stab |
| Skatteetaten |
|  |

*Dokumentet er elektronisk godkjent og har derfor ikke håndskrevne signaturer.*